**Podul**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Florin Piersic

Cu trei cuie-am început

Pod şi punte peste Prut.

Cu trei cuie neîntregi

Pod şi punte cum să legi?!

„Doamne, Doamne, tot zic Doamne,

Dumnezeu pare că doarme

Cu capul pe-o mănăstire

Şi de nimeni n-are ştire.”

Fraţi de grai, de sânge fraţi,

De la măicuţa furaţi.

Cioca-boca, trei lampaci,

Se dărâma tot ce faci.

„Doamne, Doamne, tot zic Doamne,

Dumnezeu pare că doarme

Cu capul pe-o mănăstire

Şi de nimeni n-are ştire.”

Valuri vechi şi valuri noi,

Curge Prutul fără noi

Neavând, noapte şi zi,

De cine se alipi.

„Doamne, Doamne, tot zic Doamne,

Dumnezeu pare că doarme

Cu capul pe-o mănăstire

Şi de nimeni n-are ştire.”